text: 10 millioner kroner på vej til nyt flygtningemuseum
  23 august 2018 kl. 08.57
  Nyt flygtningemuseum tager stort skridt på vej mod at blive til virkelighed.
  Et kommende flygtningemuseum i Oksbøl tager nu et stort skridt frem mod virkeligheden. 10 millioner kroner er på vej til museet.
  - De 10 millioner kroner er i virkeligheden meget mere end 10 millioner kroner værd. Det er i sig selv et markant tilskud til projektets økonomi, men det er desuden en blåstempling af projektet, som kan få stor betydning for den resterende finansiering, siger direktør Claus Jensen, Vardemuseerne, som står bag flygtningemuseet.
  Pengene er en del af regeringens fordeling af i alt 400 millioner kroner til kulturområdet fra 2019-22.
  Flygtninge i Oksbøl:
  Mod slutningen af Anden Verdenskrig kom 250.000 civile tyskere til Danmark på flugt fra krigens rædsler. Fra 1945 til 1949 lå Danmarkshistoriens største flygtningelejr ved Oksbøl. Da lejren var størst, boede der 36.000 mennesker, så stedet i praksis var Danmarks sjettestørste by med næsten lige så mange indbyggere som Esbjerg.
  Det kommende flygtningemuseum er tegnet af arkitektfirmaet Bjarke Ingels Group, der også stod bag designet af museet Tirpitz. Byggeriet skal blandt andet indbefatte et 20 meter højt udkigstårn med en 400 meter lang rampe, der i sløjfer skal sno sig op mod toppen af tårnet.
  Flygtningemuseet vurderes at ville koste omkring 100 millioner kroner.
  